“สามารถ เอวิเอชั่นฯ” เครือ SAMART ยื่นไฟลิ่งขาย “IPO” 64 ล้านหุ้น ระดมทุนใช้คืนหนี้สถาบัน
"สามารถ เอวิเอชั่นฯ” เครือ SAMART ยื่นไฟลิ่งขาย "IPO" 64 ล้านหุ้น ระดมทุนใช้คืนหนี้สถาบัน
"สามารถ เอวิเอชั่นฯ” เครือ SAMART ยื่นไฟลิ่งขาย "IPO" 64 ล้านหุ้น ระดมทุนใช้คืนหนี้สถาบัน
17 ต.ค. 2562

บริษัท สามารถ เอวิเอชั่น โซลูชั่นส์ จำกัด (มหาชน) หรือ SAV ยื่นแบบแสดงรายการข้อมูล (ไฟลิ่ง) เพื่อเสนอขายหุ้นสามัญต่อประชาชนทั่วไปครั้งแรก (IPO) โดยแบ่งเป็นหุ้นเพิ่มทุนของบริษัทจำนวนไม่เกิน 64 ล้านหุ้น คิดเป็นไม่เกิน 10% ของทุนจดทะเบียนชำระแล้วภายหลังการเสนอขายหุ้นเพิ่มทุนในครั้งนี้ และหุ้นสามัญเดิมที่ถือโดย บริษัท สามารถ ยู-ทรานส์ จำกัด และ/หรือ บริษัท สามารถ อินเตอร์ โฮลดิ้ง จำกัด รวมถึงอาจจะมีการจัดสรรหุ้นส่วนเกินอีก
ทั้งนี้ บริษัทฯมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET) โดยมี บล.เมย์แบงก์ กิมเอ็ง (ประเทศไทย) เป็นที่ปรึกษาทางการเงิน วัตถุประสงค์การใช้เงินเพื่อใช้ชำระคืนหนี้สินกับสถาบันการเงิน
สำหรับ SAV หรือเดิมชื่อบริษัท สามารถ ทรานส์โซลูชั่น จำกัด ซึ่งเป็นบริษัทในเครือ บริษัท สามารถคอร์ปอเรชั่น จำกัด (มหาชน) หรือ SAMART ประกอบธุรกิจลงทุนในบริษัทอื่น (Holding company) เน้นการลงทุนในบริษัทที่ประกอบธุรกิจการจราจรทางอากาศ หรือธุรกิจที่เกี่ยวเนื่องกับการจราจรทางอากาศ โดยปัจจุบันถือหุ้น 100% ใน บริษัท แคมโบเดีย แอร์ ทราฟฟิค เซอร์วิส จำกัด (CATS) เพียงบริษัทเดียว
ขณะที่ CATS เป็นบริษัทสัญชาติกัมพูชา ให้บริการบริหารจัดการจราจรทางอากาศ (Air Navigation Service Provider : ANSP) แต่เพียงรายเดียวสำหรับทุกสนามบินในกัมพูชาทั้ง 6 แห่ง ได้แก่ สนามบินนานาชาติพนมเปญ, สนามบินนานาชาติเสียมเรียบ และสนามบินนานาชาติสีหนุ ซึ่งเป็นสนามบินที่ให้บริการการบินทั้งในและระหว่างประเทศ รวมไปถึงสนามบินพระตะบอง, สนามบินเกาะกง และสนามบินสตึงเตรง ให้บริการเฉพาะการบินภายในประเทศ
ด้านรายได้ของ CATS แบ่งออกเป็น 3 ประเภทหลัก ได้แก่ รายได้ค่าบริการสำหรับเที่ยวบินที่บินขึ้น-ลงในประเทศ (Landing &amp; Take-off : Domestic) สัดส่วนรายได้คิดเป็นประมาณ 3.73-5.08% ของรายได้จากการให้บริการรวมงวดปี 59-61 และงวด 6 เดือนแรกของปี 61 และ 62 , รายได้ค่าบริการสำหรับเที่ยวบินที่บินขึ้น-ลงระหว่างประเทศ (Landing &amp; Take-off : International) สัดส่วนประมาณ 37.23-44.24% และ รายได้ค่าบริการสำหรับเที่ยวบินที่บินผ่านเขตน่านฟ้ากัมพูชา (Overflight) มีสัดส่วนประมาณ 50.25-51.16%
ทั้งนี้ รายได้รวมของบริษัทในงวดปี 59-61 เท่ากับ 1,780.63 ล้านบาท 1,872.36 ล้านบาท และ 1,947.35 ล้านบาท ตามลำดับ โดยรายได้รวมเพิ่มขึ้นต่อเนื่องนั้นสาเหตุหลักมาจากการเพิ่มขึ้นของรายได้จากการให้บริการ ตามการเพิ่มขึ้นของจำนวนเที่ยวบินในทุกประเภทตามการขยายตัวด้านอุตสาหกรรมการท่องเที่ยวของกัมพูชา
ส่วนกำไรในงวดปี 59-61 เท่ากับ 279.39 ล้านบาท 317.92 ล้านบาท และ 252.84 ล้านบาท ตามลำดับ คิดเป็นอัตรากำไรสุทธิเท่ากับ 15.69%, 16.98% และ 12.98% ของรายได้รวม ตามลำดับ
ขณะที่งวด 6 เดือนแรกของปี 62 มีรายได้รวม 1,044.19 ล้านบาท จากงวดเดียวกันของปี 61 มีรายได้เท่ากับ 924.30 ล้านบาทน โดยเพิ่มขึ้น 12.97% สาเหตุหลักมาจากการเพิ่มขึ้นของจำนวนเที่ยวบินในทุกประเภท โดยเฉพาะประเภท Overflight นอกจากนี้ยังมีกำไรจากอัตราแลกเปลี่ยน และรายได้ดอกเบี้ย เนื่องจากมีการให้เงินกู้ยืมแก่กิจการที่เกี่ยวข้องกันเพิ่มขึ้น
และกำไรสุทธิสำหรับงวด 6 เดือนแรกของปี 62 เท่ากับ 246.88 ล้านบาท จากงวดเดียวกันของปีก่อนที่มีกำไร 111.41  ล้านบาท คิดเป็นอัตรากำไรสุทธิเท่ากับ 12.05% และ 23.64% ของรายได้รวมตามลำดับ
โดย ณ วันที่ 30 มิ.ย.62 สินทรัพย์รวมเท่ากับ 2,434.04 ล้านบาท หนี้สินรวม 2,359.49 ล้านบาท ส่วนของผู้ถือหุ้น 74.55 ล้านบาท
พร้อมกันนี้ บริษัทเปิดโอกาสในการเข้าลงทุนหรือดำเนินการเพื่อให้ได้รับสิทธิในการเป็นผู้ให้บริการบริหารจัดการจราจรทางอากาศในประเทศอื่นๆ นอกจากนี้ บริษัทฯ และ/หรือ CATS ยังเปิดโอกาสในการประกอบธุรกิจหรือเข้าลงทุนในบริษัทที่ประกอบธุรกิจที่เกี่ยวเนื่องกับการจราจรทางอากาศ เช่น การจัดหาอุปกรณ์ที่ใช้ในการควบคุมการจราจรทางอากาศ การจัดหาพนักงานควบคุมจราจรทางอากาศ เป็นต้น
โดย ณ วันที่ 30 ก.ย.62 บริษัทมีทุนจดทะเบียน 320 ล้านบาท แบ่งเป็นหุ้นสามัญ 640 ล้านหุ้น มูลค่าที่ตราไว้หุ้นละ 0.50 บาท และมีทุนที่ออกและชำระแล้วจำนวน 288 ล้านบาท แบ่งเป็นหุ้นสามัญจำนวนทั้งสิ้น 576 ล้านหุ้น ภายหลังการเสนอขายหุ้นสามัญเพิ่มทุนครั้งนี้ บริษัทจะมีทุนจดทะเบียนชำระแล้วเต็มจำนวน
สำหรับรายชื่อผู้ถือหุ้น ประกอบด้วย บริษัท สามารถ ยู-ทรานส์ จำกัด ถือหุ้น 384 ล้านหุ้น คิดเป็น 66.67% และ บริษัท สามารถ อินเตอร์ โฮลดิ้ง จำกัด ถือหุ้น 191,997,868 หุ้น คิดเป็น 33.33%
ทั้งนี้ บริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 50% ของกำไรสุทธิตามงบการเงินหลังหักเงินสำรองต่างๆ ทุกประเภทตามที่กำหนดไว้ในข้อบังคับของบริษัทฯ และตามกฎหมาย